Nuuskommentaar: Vals Akademikaanse noot teen AfriForum ingesitErnst Roets, adjunk uitvoerende hoof van AfriForum, en Kallie Kriel, AfriForum se uitvoerende hoof, saam met John Robert Bolton, pres. Donald Trump se vernaamste veiligheidsadviseur, tydens Afriforum se besoek aan die VSA (Mei 2018). Foto: Twitter via @ErnstRoets Kort na mekaar het twee akademici by die gedruis teen AfriForum se besoek aan die VSA om steun te werf vir die veldtog teen grondonteiening sonder vergoeding en plaasaanvalle aangesluit. Hulle is prof. Elmien du Plessis van die NWU, medeprofessor in die regte, en prof. Adam Habib, vise-kanselier van Wits. Hoewel minder bekend word Du Plessis eerste aan die bod gestel omdat sy minstens probeer het om die debat wat sy ontketen het, in ’n akademiese gleuf te hou. Nie almal sal saamstem dat sy daarin geslaag het nie, en was byvoorbeeld ontsteld oor dreigemente wat sy op verskeie platforms ontvang het. Unisa het pas ’n hofsaak teen onder meer AfriForum oor die afskaffing van Afrikaans gewen, en dit sou kwalik verbaas as Habib nog met ’n klippie in die skoen voortstrompel. Hy gee gereeld Karl Marx en Leon Trotsky as sy hoofbeïnvloeders op, en is in 2006 toegang tot die VSA geweier. Dit lyk dus of hy nie te lekker met die VSA is nie, hoewel sy aanslag teen AfriForum veral oor skakeling met Amerikaanse regses gaan (al was die skakeling toevallig). Boonop is die persoon pres. Donald Trump se vernaamste veiligheidsadviseur, John Robert Bolton. Du Plessis het fout met die plaasaanvalsyfers gevind wat AfriForum gereeld gebruik. In die proses het sy die indruk geskep dat die voorkoms van plaasaanvalle “nie so erg is nie” en dan die ou, politiek-korrekte deuntjie aangehef dat sy plaasaanvalle veroordeel net soos ander misdaad. Dit is inderdaad moeilik om basis-norme vir die statistiese berekeninge van plaasaanvalle te bepaal, en verskillende navorsers kan omtrent enige plek begin soos om slegs groot plase te gebruik, slegs die eienaar-boer in te sluit en ander soos die boervrou en plaaswerkers uit te sluit. Die feit is egter dat wanneer ’n basis gevind is, en dit word ’n ruk konsekwent gebruik, verskaf dit betroubare tendense. Navorsers in die Solidariteit-AfriForum-kring is nou al lank wat dit betref “ingerig”, en word deur die metodiek van byvoorbeeld die TLU-SA onderskraag. Ander statistieke soos dié van die SAPD kan verskil, maar in die verlede het AfriForum / TLU-SA nie net groter getalle voorgehou nie, maar ook die name en adresse van slagoffers verskaf wat op polisiesyfers ontbreek het. Breedweg kan gesê word die pro rata-voorkoms van plaasmoorde in SA is nie net hoër as die land se gemiddeld nie, maar ook aansienlik hoër as dié onder polisielede waaroor die regering wel (periodiek) ’n groot lawaai maak. Was daar ooit ruimte vir debat in hierdie saak wat reeds by herhaling gevoer is? Dit lyk meer of daar aansluiting gesoek is by ’n groep analiste en rubriekskrywers wat die politiekkorrekte deuntjie bly fluit. Die dermpie kan langer uitgerek word soos die aantal verkragtings van boervroue, wat, soos na die ABO, desperaat weens ’n kwessie van eer verswyg word. Voorts is uit die politiekkorrekte geledere foutiewe inligting op RSG uitgesaai oor hoe plaasmoordsyfers vergelyk met dié van moorde op bruin mans in die Wes-Kaap. Dr. Piet Croucamp het op RSG se program Kommentaar byvoorbeeld gesê die Wes-Kaapse syfers is “baie hoër” terwyl dit in werklikheid andersom is. Dus, is enige debat, akademies of andersins, hoegenaamd nodig hieroor? Prof. Adam Habib, visekanselier van die Universiteit van die Witwatersrand (Wits), het via Twitter kritiek uitgespreek teenoor AfriForum se besoek aan die VSA. Foto: Twitter Is dit ’n mens, akademies ingestel of andersins, se verbeelding dat die regering die kwessie van plaasaanvalle probeer minimaliseer? Die ANC knyp nou ’n voormalige adjunkminister, Mduduzi Manana, wat in die parlement uitgeroep het “…hulle (die boere) moet lewend begrawe word”, maar nie hieroor nie – weens sy hardhandigheid teenoor vroue. Die laaste kwessie is of die plaasmoorde op volksmoord neerkom? Nie al die fel kritici van plaasmoorde gebruik die term volksmoord nie. Die feit is egter dat daar ’n groot aantal definisies van volksmoord is, en enigeen wat die voorkoms van plaasaanvalle ’n volksmoord wil noem, gaan nie lank soek voor hy / sy ’n handvol daarvan het nie. Dit is dus ’n sinnelose debat, en niemand gaan kopgee nie. En ja, dis verkeerd om persoonlike dreigemente teen Du Plessis te maak. Habib het skynbaar van sy oorspronklike felheid van die aanval op Roets en Kriel afgewyk, en het dit nou meer spesifiek teen die skouerskuur met Amerikaanse regses. Trouens, hy gee nou toe dat AfriForum die reg het om kwaad te wees vir die regering en die regering te kritiseer. AfriForum is nou besig om groot verwarring onder sy teenstanders te saai. Tot dusver het sy kritici sonder veel reperkussies gereeld na Solidariteit en AfriForum as rassisties verwys, byvoorbeeld prof. Jonathan Jansen. AfriForum en Solidariteit raak egter by al hoe meer aksies betrokke wat hierdie strooipoppe wat opgestel is in vlamme laat opgaan. Nou word desperaat ingespring om die strooipoppe opgestel te kry, en die waarheid is maar ’n terloopse lastigheid. En akademici het die reg dat hul professie nie deur kwasi-akademici besoedel word nie.